Verdagtes vas wat ietermagog glo wou verkwanselDie ietermagog waarop daar beslag gelê is. (Foto: Verskaf) Drie verdagtes sal na verwagting Maandag in die Rustenburg-landdroshof in Noordwes verskyn nadat hulle in besit van ’n ietermagog betrap is. Lt.kol. Amanda Funani, woordvoerder van die polisie, het Sondagoggend in ’n verklaring gesê drie verdagtes, onderskeidelik 32, 43 en 45 jaar oud, is Donderdag in hegtenis geneem nadat die polisie inligting ontvang het van mense wat op soek is na ŉ potensiële koper vir ’n ietermagog. Die verdagtes wou na bewering die ietermagog in die omgewing van die Waterfall-winkelsentrum in Rustenburg verkwansel. Volgens Funani het die polisie ’n silwer Ford Figo met ’n Gauteng-registrasienommer in die omgewing van die betrokke winkelsentrum opgemerk waarna polisiebeamptes dié motor voorgekeer en deursoek het. “’n Ietermagog is in die voertuig gevind. Al drie verdagtes is op die plek in hegtenis geneem en aangekla van die besit van ’n bedreigde spesie,” het Funani gesê.